《和石昌言学士官舍十题·石榴花》
年代: 宋 作者: 梅尧臣
春花开尽见深红,夏叶始繁明浅绿。
只知结子熟秋霖,不识来时有筇竹。
《同张侍御咏兴宁寺经藏院海石榴花》
年代: 唐 作者: 皇甫冉
嫩叶生初茂,残花少更鲜。
结根龙藏侧,故欲并青莲。
《病中庭际海石榴花盛发,感而有寄》
年代: 唐 作者: 皮日休
一夜春光绽绛囊,碧油枝上昼煌煌。
风匀只似调红露,日暖唯忧化赤霜。
火齐满枝烧夜月,金津含蕊滴朝阳。
不知桂树知情否,无限同游阻陆郎。
《千叶石榴花》
年代: 唐 作者: 子兰
一朵花开千叶红,开时又不藉春风。
若教移在香闺畔,定与佳人艳态同。
《石榴花》
年代: 宋 作者: 陈景沂
阴霾渺渺接江乡,登陆犹褰未涉裳。
入晚天容糊水色,拂明云影帽山光。
闷拈昌歜嗟香玉,披读离骚玩彻章。
最是荷榴两怀古,对人无语湿红妆。
《石榴花》
年代: 宋 作者: 董嗣杲
猩巾绉折亚枝红,独现精神万绿中。
带种归来传博望,动人咏处想荆公。
独风绛彩逃春艳,萦火朱房烁暑空。
别有盆窠培埴异,深黄浅碧不相同。
《和昌言官舍十题·石榴花》
年代: 宋 作者: 司马光
灵根逐汉臣,远自河源至。
流离遍中壤,今兹尽苗裔。
畏日助殷红,冻雨涤浓翠。
宜携避暑客,花下纵横醉。
《王母祝语·石榴花诗》
年代: 宋 作者: 王义山
待阙南风欲上场,阴阴稚绿绕丹墙。
石榴已着乾红蕾,无尽春光尽更强。
不因博望来西域,安得名花出安石。
朝元阁上旧风光,犹是太真亲手植。
《咏石榴花》
年代: 宋 作者: 王禹偁
王母庭中亲见栽,张骞偷得下天来。
谁家巧妇残针线,一撮生红熨不开。
《道旁石榴花》
年代: 宋 作者: 杨万里
待阙南风欲炷香,东风打并住西堂。
石榴已著乾红蕾,却问春归有底忙。